**Tudalen 305**

**Cofnodion cyfarfod y Cyngor Cymuned a gynhaliwyd yn y Ganolfan Gymuned ar30 Gorffennaf, 2025.**

**YN BRESENNOL** – Y Cynghorwyr Andy Mitchelmore (Cadeirydd), Iona Pierce, Paul Evans, Kevin Shenton, Ian Jones a Huw Jones ynghyd â’r Clerc (John Roberts).

Ar ddechrau’r cyfarfod cyfeiriodd y Cadeirydd, gyda thristwch, at farwolaeth Mr Frank Brown yn ddiweddar. Bu’n weithgar iawn yn y gymuned am flynyddoedd lawer a chafodd y Cyngor Cymuned gymorth gwerthfawr ganddo.

Roedd y Cadeirydd hefyd yn falch o longyfarch Clwb Pêl-droed Llangynhafal ar ennill Tarian Pêl-droed Cynghrair yr Haf am y tro cyntaf yn ei hanes hir.

**2**. **DATGAN BUDDIANNAU** – nid oedd buddiannau i’w datgan.

**3**. **COFNODION** – Cyflwynwyd cofnodion y cyfarfod a gynhaliwyd ar 28 Mai, 2025 a chadarnhawyd eu bod yn gywir.

**MATERION YN CODI O’R COFNODION**

**4. Symiau Gohiriedig Sir Ddinbych, gwerth £11,370.95 i wella mannau agored – cais i ddarparu cyfarpar chwarae ar gae’r ysgol.**

Dywedodd y Cadeirydd fod Creative Play Ltd wedi anfon cynigion a phrisiau a bod cyfarfod arall wedi’i gynnal â staff yr ysgol i drafod y cynllun arfaethedig. Yn dilyn y cyfarfod hwn, gofynnwyd am fân newidiadau, ac roedd yn aros i’r cwmni anfon pris arall.

**Penderfynwyd** – nodi’r sefyllfa.

**5. Cae chwarae posibl yn Hendrerwydd** – dywedodd y Cadeirydd fod Clwb Pêl-droed Llangynhafal yn aros i glywed am hynt ceisiadau amrywiol am arian grant i sefydlu cae chwarae yn Hendrerwydd. Byddai’n rhoi gwybod i’r aelodau am unrhyw ddatblygiadau.

**6**. **Plac yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd**.

Fel y soniwyd yn y cyfarfod diwethaf, penderfynwyd ar leoliad ar gyfer y plac gyferbyn â mynedfa Hendrerwydd Farm. Roedd y Cynghorwyr Ian Jones a Paul Evans wrthi’n trefnu i osod plinth ar gyfer y plac. Soniwyd eto y byddai angen ychwanegu’r safle at y contract torri gwair ar ôl i’r gwaith gael ei gwblhau.

–

**TUDALEN 306**

**7. Gardd y Gymuned ym Maes Hafal, Gellifor, biniau gwyrdd ar gyfer gwastraff**  **o’r ardd** -roedd Gwasanaethau Tai a Chymuned Sir Ddinbych yn parhau i ystyried y mater.

**8. Meinciau yn y gymuned** – O ran yr angen i gynnal a chadw tair o’r meinciau, dywedodd y Cynghorydd Kevin Shenton ei fod wedi cysylltu â’r contractiwr ac roedd wedi addo ymgymryd â’r gwaith cyn gynted â phosibl.

**9. Materion priffyrdd** - **(i) Cyflwr gwael y ffyrdd** - cyflwynwyd manylion rhaglen cynnal ffyrdd Sir Ddinbych ar gyfer 2025-2027, a oedd yn seiliedig ar y swm o £4.7 miliwn a oedd wedi’i ddyrannu dros gyfnod o ddwy flynedd. Roedd yr aelodau’n falch o nodi bod y rhaglen yn cynnwys rhoi wyneb newydd ar y ffordd rhwng Plas Coch Bach, Gellifor a Plas Isaf, Hendrerwydd. Hefyd, byddai tyllau yn y ffyrdd yn parhau i gael sylw.

**(ii) Gwrychoedd wedi gordyfu** – roedd yr Adran Briffyrdd wedi cysylltu â pherchnogion yr eiddo ond, hyd yma, nid oedd y gwrychoedd wedi’u torri.

Trafodwyd gwrychoedd caeau, gan gynnwys yr angen i ddiogelu nythod adar, a’r ffaith bod rhai ffermwyr yn torri’r gwrychoedd ar ymyl y ffordd cyn y dyddiad cychwyn, sef mis Medi. Mae’n ymddangos bod ffermwyr yn cael torri gwrychoedd ar ymyl y ffordd yn gynnar o dan rai amgylchiadau ond nid oedd y broses o fonitro hyn yn glir. Tanlinellwyd bod angen i bawb lynu wrth y rheoliadau presennol.

**10. Prydles newydd i’r Ganolfan Gymuned** – cysylltwyd eto â Chyngor Sir Ddinbych ynghylch sicrhau prydles newydd i’r ganolfan gymuned. Roedd y Cyngor wedi ymateb gan ddweud y byddai’r mater yn cael ei gyfeirio at yr Adran Ystadau ac y byddai rhagor o wybodaeth ar gael maes o law.

**11. Materion yn codi o’r cyfarfod agored ym mis Ebrill – Cymorth i Bobl Hŷn –**Dywedodd y Cynghorydd Kevin Shenton ei fod wedi cysylltu â Thîm Gwytnwch Cymunedol Cymunedol Sir Ddinbych i holi am y gwasanaethau sydd ar gael i hybu iechyd a lles pobl hŷn yn y gymuned ac y byddai’n rhoi rhagor o wybodaeth i’r aelodau maes o law.

**TUDALEN 307 12.** **Prosiectau yn y dyfodol gan gynnwys prynu tir i ddatblygu cae chwarae i’r gymuned** - yn y cyswllt hwn cytunwyd i wahodd cynrychiolydd o Dîm Datblygu Cymunedol Sir Ddinbych i un o gyfarfodydd y Cyngor Cymuned i roi cyngor ynghylch arfer da a chymorth grant.

. **13. MATERION ARIANNOL - (a) Balans yn y banc ar hyn o bryd -** nododd yr Aelodau mai £5,090.37 oedd y balans yng nghyfrif y Cyngor ar 01.07.2025. Ar ôl ystyried sieciau heb eu cyflwyno eto, y balans oedd £4,490.61.

**(b) talu anfonebau** – doedd dim anfonebau i’w talu.

**14. MATERION CYNLLUNIO** – trafodwyd y ceisiadau cynllunio a ganlyn:

**(a) Rhif 9 Bodawen, Gellifor Cyf 22/2025/0330/HH** - Codi estyniad un llawr yng nghefn yr annedd. **Penderfynwyd** - nad oedd gan y Cyngor Cymuned unrhyw wrthwynebiad i’r cynigion. **b. Bryn Eirin, Lôn yr Ysgol, Gellifor Cyf 22/2025/0208/PS** - Amrywio amod rhif 2 yng nghod caniatâd cynllunio 22/2023/0212 i ganiatáu newidiadau ychwanegol i’r estyniad arfaethedig **Penderfynwyd** - nad oedd gan y Cyngor Cymuned unrhyw wrthwynebiad i’r cynigion.

**15. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru/ Cymorth Cynllunio Cymru -**  Cyflwynwyd a nodwyd y cylchlythyr misol a manylion digwyddiadau hyfforddi.

**(b) Parc Cenedlaethol newydd arfaethedig** – cyflwynwyd gohebiaeth gan Gyfoeth Naturiol Cymru. Nododd yr Aelodau fod Bwrdd Cyfoeth Naturiol Cymru wedi cwrdd yn ddiweddar ac wedi penderfynu y dylid bwrw ymlaen i gynnal Ymgynghoriad Statudol ynghylch y cynnig i ddynodi Parc Cenedlaethol newydd gan gynnwys y ffin ddiffiniadwy. Caiff ei gynnal yn ystod hydref/gaeaf 2025/2026 a bydd Cyfoeth Naturiol Cymru yn paratoi’r set lawn o ddeunyddiau ymgynghori. **Penderfynwyd** – nodi’r ohebiaeth.

**16. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 24 Medi 2025.